**REPUBLIKA SRPSKA**

**NARODNA SKUPŠTINA**

**Z A P I S N I K**

**sa Jedanaeste posebne sjednice Narodne skupštine Republike Srpske,**

**održane 20. i 21. oktobra 2015. godine**

Jedanaesta posebna sjednica Narodne skupštine Republike Srpske održana je 20. i 21. oktobra 2015. godine u Banjoj Luci.

Predsjednik Narodne skupštine Republike Srpske g. Nedeljko Čubrilović (u daljem tekstu: Predsjednik) otvorio je zasjedanje Jedanaeste posebne sjednice i konstatovao da su odsustvo sa sjednice najavili narodni poslanici: g. Vanja Bajić, g. Mihnet Okić, g. Dragomir Vasić i g. Adam Šukalo.

Predsjednik je pozdravio prisutne goste:

* potpredsjednika Republike Srpske g. Josipa Jerkovića i g. Ramiza Salkića;
* zamjenika predsjednika Predstavničkog doma g. Mladena Bosića;
* predsjedavajućeg Doma naroda g. Ognjena Tadića;
* poslanike u Predstavničkom domu i u Domu naroda, ministra u Savjetu ministara i zamjenike ministara.

Sjednica je sazvana na zahtjev Vlade Republike Srpske, koja je predložila dnevni red i obezbjedila materijal za sjednicu.

Po odobrenju Kolegijuma Narodne skupštine Republike Srpske, odobreno je obraćanje predstavnicima institucija na nivou Bosne i Hercegovine.

Pristupilo se izjašnjavanju o Prijedlogu dnevnog reda:

DNEVNI RED:

1. Ustavni položaj Republike Srpske i zaštita njenih interesa na nivou

zajedničkih institucija BiH

(75 narodnih poslanika je glasalo ''za'', niko nije glasao ''protiv'', 1 je bio ''uzdržan'')

Usvojen je dnevni red Jedanaeste posebne sjednice Narodne skupštine Republike

Srpske.

Po članu 120. Poslovnika, određen je dan za glasanje, po završetku rasprave o tački dnevnog reda.

**Ad – 1: Ustavni položaj Republike Srpske i zaštita njenih interesa na nivou**

**zajedničkih institucija BiH**

Uvodno obrazloženje, u ime predlagača, podnijela je gđa Željka Cvijanović, predsjednica Vlade Republike Srpske.

Potom su se Skupštini obratili g. Mladen Bosić, zamjenik predsjednika Predstavničkog doma Parlamentarne skupštine BiH, g. Ognjen Tadić, predsjedavajući Doma naroda Parlamentrne skupštine BiH, g. Mirko Šarović, zamjenik predsjedavajućeg Savjeta ministara.

U poslaničkoj raspravi, punoj replika i krivih navoda, učestvovali su: g. Branislav Borenović, gđa Spomenka Stevanović, g. Radovan Višković, gđa Sonja Karadžić-Jovičević, g. Miroslav Brčkalo, g. Duško Ivić, g. Luka Petrović, g. Dragan Galić, g. Nedeljko Glamočak, g. Miladin Stanić, g. Slaviša Marković, gđa Slađana Nikolić, g. Nade Planinčević, g. Slobodan Protić, g. Igor Ostojić, g. Marinko Božović, g. Dragan Čavić, g. Krsto Jandrić, g. Nenad Stevandić, g. Radovan Vuković, g. Milanko Mihajilica, g. Želimir Nešković, g. Marko Vidaković, g. Vukota Govedarica, g. Zdravko Krsmanović, g. Goran Đorđić, gđa Jasna Lukić, g. Stevo Joksimović i g. Darko Banjac.

Zaključena je rasprava.

Završnu riječ po ovoj tački dnevnog reda dala je gđa Željka Cvijanović, predsjednica Vlade Republike Srpske.

***''Dan za glasanje'', 21. oktobar 2015. godine***

G. Vukota Govedarica je saopštio da Klub poslanika SDS-SRS RS i Klub poslanika PDP neće učestvovati u glasanju.

Potpredsjednik Narodne skupštine Republike Srpske g. Nenad Stevandić je konstatovao da su odsutni i poslanici Kluba poslanika Domovina, kao i narodni poslanici: g. Adam Šukalo, g. Vanja Bajić i g. Nedeljko Čubrilović.

Pristupilo se izjašnjavanju o Prijedlogu zaključka Kluba poslanika SNSD, Kluba poslanika DNS-SRS i Kluba poslanika SP.

Z A K LJ U Č C I

u vezi sa Ustavnim položajem Republike Srpske

i zaštitom njenih interesa na nivou zajedničkih institucija BiH

1. Narodna skupština Republike Srpske razmotrila je dokument „Ustavni položaj Republike Srpske i zaštita njenih interesa na nivou zajedničkih institucija BiH“ i isti usvaja.
2. Narodna skupština Republike Srpske konstatuje da je Republika Srpska jedinstven i nedjeljiv ustavno-pravni entitet i da isključivo institucije Republike Srpske mogu zastupati Republiku Srpsku, u skladu sa Ustavom i zakonom.
3. Narodna skupština Republike Srpske zahtijeva od izabranih i imenovanih lica sa teritorije Republike Srpske u institucijama BiH da pokrenu sve neophodne aktivnosti u cilju otklanjanja postojećih ili potencijalnih negativnih efekata po Republiku Srpsku po pojedinačnim pitanjima obuhvaćenim dokumentom iz tačke 1. Zaključaka.
4. Narodna skupština Republike Srpske zahtijeva od izabranih i imenovanih predstavnika iz Republike Srpske u institucijama BiH da ostvaruju neposrednu komunikaciju sa institucijama Republike Srpske po svim pitanjima koja su predmet djelovanja institucija BiH, a koja se tiču ustavnog položaja, nadležnosti te političkih, ekonomskih i drugih interesa Republike Srpske.
5. Narodna skupština Republike Srpske obavezuje izabrana i imenovana lica sa teritorije Republike Srpske u institucijama BiH da prije usvajanja odluka i zakonskih rješenja obavezno zatraže mišljenje nadležnih odbora Narodne skupštine Republike Srpske o pitanjima koja su od interesa za Republiku Srpsku.
6. Narodna skupština Republike Srpske obavezuje Vladu Republike Srpske da je najmanje jednom godišnje informiše o realizaciji ovih zaključaka.

Narodna skupština Republike Srpske obavezuje Vladu Republike Srpske da u slučaju kada procijeni da je došlo do štetnog djelovanja institucija BiH po ustavnu poziciju i interese Republike Srpske zatraži stav Narodne skupštine Republike Srpske u roku koji može biti i kraći nego što je navedeno u stavu (1) ove tačke.

1. Narodna skupština Republike Srpske obavezuje Vladu Republike Srpske da u roku ne dužem od 90 dana, dostavi Prijedlog izmjena i dopuna Krivičnog zakona Republike Srpske, kojim bi bila utvrđena odgovornost za neovlašteći prenos nadležnosti sa Republike Srpske na nivo BiH, odnosno uzurpiranje nadležnosti Republike Srpske od strane institucija BiH.
2. Narodna skupština Republike Srpske obavezuje Vladu Republike Srpske da, bez odlaganja, o svakom zatraženom pitanju, dostavi stav i mišljenje izabranim i imenovanim licima sa teritorije Republike Srpske u institucijama BiH.
3. Ovi zaključci stupaju na snagu narednog dana od dana objavljivanja u „Službenom glasniku Republike Srpske“.

(43 narodna poslanika su glasala ''za'', niko nije glasao ''protiv'', niko nije bio

''uzdržan'')

Usvojeni su zaključci Kluba poslanika SNSD, Kluba poslanika DNS-SRS i Kluba

poslanika SP.

Zatim se Skupština izjasnila o Prijedlogu zaključaka Kluba poslanika SDS-SRS RS, Kluba poslanika PDP, Kluba poslanika NDP i Poslaničke grupe Napredna Srpska.

Z A K LJ U Č C I

u vezi sa Ustavni položaj Republike Srpske

i zaštita njenih interesa na nivou zajedničkih institucija BiH

1. Narodna skupština Republike Srpske osuđuje tendencioznu, neargumentovanu i politički ostrašćenu retoriku prema predstavnicima Republike Srpske u zajedničkim institucijama Bosne i Hercegovine, i zahtjeva od Vlade Republike Srpske da odmah prekine ovakvu praksu.
2. Narodna skupština Republike Srpske traži od Vlade Republike Srpske, kao i od predstavnika Republike Srpske u zajedničkim institucijama Bosne i Hercegovine, da odmah uspostave komunikaciju koja će biti zasnovana na međusobnom uvažavanju i poštovanju, i ispunjavanju preuzetih obaveza iz usvojene Reformske agende.

(niko nije glasao ''za'', 31 je glasao ''protiv'', 12 je bilo ''uzdržano'').

Zaključci Kluba poslanika SDS-SRS RS, Kluba poslanika PDP, Kluba poslanika NDP i Poslaničke grupe Napredna Srpska nisu usvojeni.

Na kraju se Skupština izjasnila o Prijedlogu zaključka Kluba poslanika SDS-K.

Z A K LJ U Č A K

u vezi sa Ustavnim položajem Republike Srpske

i zaštitom njenih interesa na nivou zajedničkih institucija BiH

1. Narodna skupština Republike Srpske obavezuje sve predstavnike iz Republike Srpske u zajedničkim organima BiH da, koristeći sve pravne mehanizme i demokratske norme, zaštite stečeno državljanstvo bivšim državljanima Republike Srpske Krajine koji su nakon njihovog protjerivanja iz Republike Hrvatske, po završetku rata 1995. godine, stekli državljanstvo Republike Srpske odnosno Bosne i Hercegovine.
2. Ovaj zaključak stupa na snagu narednog dana od dana objavljivanja u „Službenom glasniku Republike Srpske“.

(44 narodna poslanika su glasala ''za'', niko nije glasao ''protiv'', niko nije bio

''uzdržan'')

Usvojen je zaključak Kluba poslanika SDS-K.

Ovim je okončan rad po dnevnom redu Jedanaeste posebne sjednice Narodne skupštine Republike Srpske.

Sastavni dio ovog zapisnika je tonski zapis Jedanaeste posebne sjednice Narodne skupštine Republike Srpske.

GENERALNI SEKRETAR PREDSJEDNIK

NARODNE SKUPŠTINE

***Marko Aćić Nedeljko Čubrilović***